PETARA, ANTU, ANTU!
Tusun Ke-46 KUASA MISTIK ANTU BUNSU PETARA Bepelasarka penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ dibagi ngagai tiga raban iya nya: (1) Kuasa mistik Petara (God, Almighty, Tuhan) (2) Kuasa mistik Antu Bunsu Petara (Dewa Dewi) (3) Kuasa mistik Antu [Sitan, Jin, Iblis]. Sida tu seraban ari ‘supernatural being’ ti diau ba dunya ti enda ulih peda tauka digusung mensia dunya. Semina mensia ti bisi ngembuan kuasa mistik aja ulih bekaul tauka datai ba dunya sida tu. Asal agama adat sereta jalai pengidup bansa Iban semina bepelasarka kuasa mistik Antu Bunsu Petara (Orang Panggau Libau enggau Gelong sereta Raja Sengalang Burong tujuh iku diri menyadi). Adat Beliau dalam daya idup Iban semina dipelajar lalu dititihka sekeda kitai Iban ari Bomoh, Dukun bansa bukai. Dalam artikel tu endang bisi besangkut paut sereta bekaul enggau pekara misteri ti suah disebut metafisika, penemu dalam tubuh (kebatinan), ‘alam ghaib’ sereta spiritual (roh), tang ukai reti nya aku mai pemacha limpang ari ajar agama: ukai mega deka mantah, ukai ngeninggi, ukai mega ngemaruhka agama-agama bukai. Kebuah pia laban agama tu endang personal tauka ‘hak’ tiap-tiap iku kitai mensia. Agama bepanggai ba pengarap tetiap iku mensia; ukai utai patut dikelikuhka kitai.Taja pia, dalam artikel aku sigi bisi ngundan fakta (utai ke amai nyadi), pesan moral awakka ulih nambahka penemu kitai Iban pasal agama tauka pengarap. Enggau nya, kitai Iban ulih milih agama tauka pengarap ti lebih manah kena kitai idup lebih bedisiplin, ngembuan ulah ti manah sereta ati ti rurus; enda selalu deka belaya lalu ngujungka mayuh penusah enggau penanggul sekumbang kitai ti idup di dunya tu. KUASA MISTIK DATAI ARI TUHAN Artikel tu mega ngundan pesan: anang kelalu takutka kuasa mistik Antu jai: Sitan, Jin, Iblis, Sihir, enggau ti bukai, laban semua kuasa mistik ‘ilmu putih’ tauka ‘ilmu hitam’ endang asal iya datai ari kuasa mistik Petara (God Almighty, Tuhan). Taja pia, anang mega kelalu sumbung sereta changka ba mua raban utai idup ‘supernatural being’ nya.Nya mih, utai ti manah dalam artikel tu, ambi mih, guna mih, enti asai iya ulih nyadi ajar, teladan enggau chuan idup kitai Iban ti manah. Gaya idup ti manah endang datai ari ajar agama ti manah. Ajar agama ti manah ulih dipeda ari ulah ti manah, ati ti manah sereta rurus. Ajar agama ti tesat mudah dipeda ari ulah mensia ti jai: semina ngaku muji agama iya aja manah lalu udu bejai agama orang bukai. Nya alai, penemu agama enggau pengarap ti tinggi amat beguna laban nya ulih ngasuh kita meretika mayuh bengkah pekara ti bekaul enggau dunya misteri baka semengat mensia, utai idup alus ‘makhluk halus’ enggau mayuh ti bukai. Uji kitai meratika utai ti dikumbai ‘white magic’ (ilmu putih) dalam jalai pengidup kitai Iban. Minggu nyin suba tentu kitai udah nemu lalu mereti pasal utai ti dikumbai ‘white magic’: adat jalai pengidup ti ngembuan tuju ti manah lalu ulih ngelaban kuasa Antu: Sitan, Jin enggau Iblis. RITUAL PENGARAP IBAN Sekeda ari pengawa ritual, pengarap kitai Iban ti tau dikumbai ‘white magic’ (ilmu putih) iya nya: (1) Adat pengawa Lemambang (gawai, bedara) – Gawai Burong, Gawai Mangkung Tiang, Gawai Tuah enggau ti bukai. (2) Adat Manang – semua pengawa belian nyumanka orang ti tabin, muai pemali, muai sial, adat meri anak mit mandi enggau ti bukai (3) Adat Pengawa Beliau tauka orang ti nemu berubat, nemu begama ngabas penyakit pansa utai, jayau, puchau lelengau enggau ti bukai. INGAT: Ukai semua Beliau ngembuan penemu manah ‘white magic.’ Sekeda Beliau ngembuan penemu mistik tuju ke deka ngayah tauka munuh orang; nya Beliau ti ngembuan ‘black magic’ (ilmu hitam) ti sama enggau bansa bukai ti nguna mistik Antu: Sitan, Jin, Iblis enggau Sihir. INGAT: Beliau ti baka nya enda ulih menang lalu deka alah tauka mati kena ‘ilmu hitam’ Beliau bukai ti ngembuan penemu lebih tinggi ari iya. MINTA ENGGAU MALAS NIAT Kati pengawa niat nya nguna penemu manah ‘ilmu putih’ tauka penemu jai ‘ilmu hitam.”? Pengawa kitai Iban ti selalu dipeda ngaga niat sebelah pendam, batu, bukit, pun kayu sereta mayuh endur ti disadang ngenataika pemanah baka pengerai, minta anak, minta tuah, minta nombor betuah enggau ti bukai nya tau dikumbai adat pengarap ti nguna penemu manah ‘ilmu putih”. Tentu kitai Iban kala ninga utai ti disebut malas niat. Pengawa malas niat nya sebengkah pengawa ti malas utai ti udah diberi ‘supernatural being’ ngagai orang ti minta nya. Kenu ku sida, pengawa malas niat enda tau lubah tauka ditangguh-tangguh. Kala aku ninga rita pasal seiku sedadu Border Scout ti minta nombor betuah maya niat ba sebuah bukit ti tebilang di Sibu. Lebuh ti besampi minta nombor nya, iya besemaya deka munuh babi enti nombor iya nya bulih perais. Peminta iya nya nyadi nyata lalu bulih perais RM60,000. Engka tegal ti kelalu gaga sereta senang lantang, iya laun malas niat sereta enda ingat ngemataka semaya iya dalam sampi. Enda mukai-mukai, sebedau malas niat nya, iya pan mati ngenyit. Entah, kati utai baka nya tau nyadi? Taja pia, nya mih kuasa misteri, lalu misteri, enda ulih saut sapa-sapa mih tanya nya. Nya mih kuasa mistik ‘supernatural being.’ Nya mih, nitihka penemu agama enggau pengarap mensia di dunya tu, nya mih penemu manah ‘ilmu putih, white magic.’’ Nya alai, enti pemacha bisi utai deka ditanya pasal tiga kuasa mistik nya, tau SMS HP: 01114019115 / 0138475146. Pia mega pemacha tau ngirumka cherita sereta gambar pasal Antu ngagai Inbox FB aku. Pia mega, tuju aku mansik kuasa 3 kuasa mistik tu. 
See author's posts
